Document ID: 31999R2471

Komisjoni määrus (EÜ) nr 2471/1999,
23. november 1999,
millega muudetakse nõukogu määrust (EÜ) nr 669/97, millega avatakse teatavate Fääri saartelt pärit kalade ja kalatoodete ühenduse tariifikvoodid ja nähakse ette nende haldamine
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 14. aprilli 1997. aasta määrust (EÜ) nr 669/97, millega avatakse teatavate Fääri saartelt pärit kalade ja kalatoodete ühenduse tariifikvoodid, nähakse ette nende laed ja haldamine ning kehtestatakse ühenduse järelevalve, määratletakse nende meetmete muutmise ja kohandamise üksikasjalikud sätted ning tunnistatakse kehtetuks määrus (EÜ) nr 1983/95, [1] muudetud komisjoni määrusega (EÜ) nr 1034/98, [2] eriti selle artikleid 5 ja 6,
ning arvestades, et:
(1) EÜ ja Taani Fääri saarte ühiskomitee otsus nr 1/99 [3] asendab lepingu protokolli 1, mis käsitleb ühenduses vabasse ringlusse lastud või Fääri saartele imporditud teatavate kalade ja kalatoodete suhtes kohaldatavat soodustatud tariifimenetlust;
(2) uues protokollis 1 kaotatakse võrdlushindu, ühenduse tariifilagesid ja teatavate tollimaksust vabastatud kalade ja kalatoodete suhtes praegu kohaldatavat statistilist järelevalvet käsitlev punkt; seetõttu tuleb muuta määrust (EÜ) 669/97, et jätta välja need meetmed kehtestanud artiklid ja tunnistada kehtetuks nimetatud määruse II ja III lisa;
(3) lõhe tollimaksuvaba tariifikvoot (09.0673) on asendatud piiramatu tollimaksuvaba impordiga; enamsoodustusrežiim on taastatud teatavate toodete osas, mille suhtes praegu kehtib tariifikvootide kohane tollimaksuvabastus, eelkõige heeringa- ja makrellikonservide ning -toodete (09.0677), merluusifilee (09.0683), krabi (09.0685) ja rannakarplaste (09.0687) osas; tariifikvoodid jäävad kehtima nelja ülejäänud toote suhtes; võttes arvesse nimetatud muudatusi, tuleks muuta määruse (EÜ) nr 669/97 I lisa;
(4) käesoleva määrusega ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 669/97 muudetakse järgmiselt.
1. Pealkirjast jäetakse välja sõnad "laed" ja "ja kehtestatakse ühenduse järelevalve".
2. Artiklis 1 asendatakse "I lisa" sõnaga "lisa".
3. Artiklid 4 ja 7 jäetakse välja.
4. I lisa asendatakse käesoleva määruse lisaga.
5. Määruse (EÜ) nr 669/97 kohaste, järjekorranumbritega 09.0671, 09.0675, 09.0679 ja 09.0681 tariifikvootide alusel alates 1. jaanuarist 1999 imporditud kogused võetakse arvesse käesoleva määruse lisas loetletud vastavates tariifikvootides.
6. II ja III lisa jäetakse välja.
Artikkel 2
Käesolev määrus jõustub järgmisel päeval pärast selle avaldamist Euroopa Ühenduste Teatajas.
Käesolevat määrust kohaldatakse tagasiulatuvalt alates 1. augustist 1999.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. november 1999

Labels: 3
18
6